Sindikat radnika trgovine i uslužnih djelatnosti BiH realizuje aktivan dijalog sa političkim strankama i pojedincima

Sindikat radnika trgovine i uslužnih djelatnosti BiH, kroz projekt “Politička volja za radnička prava”, početkom ljeta započeo je aktivan dijalog sa političkim strankama i pojedincima, upoznajući ih o problemima sa kojima se suočavaju radnici i radnice u trgovini, a dosad su dobili i neka konkretna obećanja i pokrenuli zajedničke inicijative.

“Cilj ovih aktivnosti je staviti kao prioritete interese radnika u privatnom sektoru, posebno radnika u sektoru trgovine i boriti se za njihova prava, a dosad smo obavili vrlo konkretne razgovore sa predstavnicima najvećih stranaka u Federaciji BiH, te kao povratnu informaciju dobili smo da je ta politička scena zaista spremna da konačno počne voditi računa o radnicima u ovom sektoru”, ističe u telefonskoj izjavi za naš medij Mersiha Beširović, predsjednica Sindikata radnika trgovine i uslužnih djelatnosti BiH.

“Prioritetna pitanja, koja smo mi delegirali, a koja su naišla na prihvatanja od strane političkih stranaka, prvenstveno se odnose na ono od čega radnici u ovom sektoru žive, a to je povećanje minimalne plaće, ali i ostvarivanje prava, kao što su slobodni praznici, koje Sindikat trgovine zagovara već duže vrijeme”, pojašnjava, predsjednica ovog Sindikata, napominjući da će ove sastanke sa političkim strankama i pojednicima nastaviti i ubuduće.

U narednom periodu Sindikat radnika trgovine i uslužnih djelatnosti BiH, po riječima predsjednice Mersihe Beširović, tokom ovih razgovora planira razgovarati i o realizaciji njihove inicijative za usvajanje izmjena Zakona o unutrašnjoj trgovini, kao jednog od akata koji bi mogao riješiti ostvarivanje prava na slobodne praznike za radnike u sektoru trgovine.